text: Es faran les carreteres que decidim sobiranament
  El conseller d'Obres Públiques i Ordenació del Territori, Josep A. Ferrer, llançà ahir un missatge de fermesa cap al Govern central. Si Madrid ens escatima els recursos que ens pertoquen, amb això no aconseguirà que facem les carreteres que Àlvarez Cascos o Jaume Matas volen. Es construiran les infraestructures viàries que decideixi la majoria democràticament elegida per governar les Illes. Després, aquesta majoria de govern haurà de retre comptes sobre la funcionalitat, seguretat i estalvi ecològic dels seus projectes. I serem els electors de les Balears qui els jutjarem. Ningú més, absolutament, ningú més, no pot fer-ho. Aquests mateixos electors també passarem comptes al partit que governa a Madrid si entenem que ha jugat al perillós joc d'ofegar un executiu autonòmic per la senzilla raó que està integrat per organitzacions d'una ideologia diferent de la seva. Aquestes són les regles. Josep Antoni Ferrer les ha entès perfectament i així ho transmet. Que sigui Àlvarez Cascos que expliqui per què no tenim finançament; en tot cas, ell no vol haver de justificar la inacció. Tindrem carreteres i seran les que dissenyi la majoria governant a la comunitat autònoma.
  • El recurs davant el Tribunal Constitucional
  El Tribunal Constitucional ha admès a tràmit el recurs interposat pel Govern central contra la Llei de Consells Insulars. Sigui quina sigui la sentència, no ens hem d'espantar. L'Estat i les Comunitats Autònomes en guanyen i en perden sovint. Perdre o guanyar, però, no han d'amagar la realitat dels fets. I els fets és que les Balears són un arxipèlag, un territori discontinu, que demanava des de feia temps una distribució del poder autonòmic d'acord amb aquesta realitat. Sabem que el PP hauria fet més o manco la mateixa llei en el cas de governar en coalició amb UM. Som massa ingenus en demanar-nos si el Govern d'Aznar hauria presentat el recurs en una situació així? Segons quina resposta donem, inoculam cinisme a la ciutadania.